เที่ยวหาดหินกูแบปุโรง ออนเดอะบีช พักผ่อนคลายร้อน
ในช่วงนี้ที่จังหวัดยะลา มีอากาศที่ร้อนหลังฝนทิ้งช่วง น้ำในแม่น้ำปัตตานี ที่ ”กูแบปุโรง ออนเดอะบีช” ช่วงเช้าน้ำจะมาก พอตกช่วงบ่ายไปจนถึงเย็นน้ำจะลดลง ทำให้มองเห็นน้ำใสและหาดหินที่สวยงาม ซึ่งประชาชนในพื้นที่บ้านกูแบปุโรง หมู่ 5 ตำบลบันนังสาเรง อำเภอเมือง จังหวัดยะลา รวมถึงพื้นที่ใกล้เคียงก็จะนำครอบครัว ญาติพี่น้อง บุตรหลานไปเที่ยวพักผ่อน นั่งล้อมวงใต้ต้นไม้รับประทานอาหาร เดินเล่นริมหาดและลงเล่นน้ำคลายร้อน ถ่ายรูป เซลฟี่กันอย่างสนุกสนานหากไม่ได้นำอาหารมารับประทาน ที่นี่ก็จะมีร้านค้าของชาวชุมชนคอยให้บริการประชาชนที่มาเที่ยวทั้ง อาหาร ขนม น้ำดื่ม ผลไม้ ส่วนความปลอดภัยในการเล่นน้ำก็จะมีเสื้อชูชีพให้เช่า มีเรือบริการให้พายเล่น โดยมีกำลังท้องถิ่นคอยดูแลอำนวยความสะดวกและรักษาความปลอดภัยให้กับประชาชนอีกด้วย